“Valke moet e-tol ondersoek”Cosatu-lede met hul duidelike boodskap. Foto: SABC Die Johannesburgse metropolisie het Donderdag ŉ beroep gedoen op motoriste om die middestad van Johannesburg te vermy terwyl die vakverbond Cosatu ŉ massa-optog daar hou oor die omstrede e-tolstelsel. Lede van die vakverbond is tans besig om by Cosatu-huis in Braamfontein bymekaar te kom, waarna hulle beplan om teen 10:30 na verskeie staatsdepartemente in die Johannesburgse middestad te loop om verskeie memoranda te oorhandig. Hulle gaan ook na ŉ kantoor van die Valke loop en ŉ memorandum daar oorhandig wat daarop aandring dat die Valke die stelsel ondersoek. Cosatu het Woensdag gesê hy sal aanhou met massa-optredes en slakkepas-betogings op hoofweë “omdat dit politici irriteer” en hy is tevrede met die irritasie wat dit veroorsaak.